tartuNLP/wikipedia-smugri-20251201 huggingface dataset:
Jazz Jackrabbit 2

Jazz Jackrabbit 2 on Epic MegaGamesin kehittämä tasohyppelypeli. Peli on julkaistu vuonna Windowsille. Peli on seuraaja "Jazz Jackrabbitille". Sen päähenkilönä on pieni vihreä jänis joka kantaa isoa asetta, tehtävänään kukistaa kilpikonna Devan Shell ja pelastaa prinsessa Eva Earlong. 
Haasteenaan Jazzilla on tällä kertaa pelastaa timantti pahantahtoisen Devan Shellin kynsistä, sillä hän aikoo käyttää sitä aikakonettaan varten muokatakseen historian kulkua pysyvästi.
Pelihahmot.
Jazz.
Jazz on pelin nimihahmo, hänet tunnistaa vihreästä turkista, punaisesta otsahihnasta ja sinisestä, kookkaasta aseesta.
Spaz.
Spaz on Jazzin älynlahjoiltaan vähäinen veli, jonka tunnistaa punaisesta turkista, sinisistä saappaista ja vihreästä aseesta.
Pelijaksot.
Episodeja on 4, jotka jakautuvat 3 eri maailmaan joista on 2 erilaista tasoa.
Jazzin täytyy löytää tiensä ulos linnasta, ulos kuninkaalliseen puutarhaan ja sieltä Devanin laboratorioon.
Tässä Jazz seikkailee läpi viktoriaanisen kauden, päätyy Liisan Ihmemaahan ja löytää itsensä rannalta.
Jo alkuperäisestä Jazz Jackrabbitista tutut planeetat Diamondus, Tubelectric ja Medivo ovat mukana taas, joko entistä ehompina - tai entistä pahempina.
Viidakon siimeksistä Jazzin pitää koluta tiensä alamaailmojen kylmiin syvyyksiin, löytääkseen Devan rikinkatkuisesta piilopaikastaan ja kukistaa hänet lopullisesti!
Jazz Creation Station.
Tässä tasoeditorissa voit luoda ja muokata omia tasojasi pelattavaksi ja jaettavaksi verkossa muille pelaajille.
Étienne Maurice Falconet

Étienne Maurice Falconet (1. joulukuuta 1716 Pariisi – 24. tammikuuta 1791 Pariisi) oli ranskalainen rokokooajan kuvanveistäjä.
Falconet veisti siroja rokokootyylisiä naishahmoja. Hän työskenteli 1766−1778 Pietarissa monumentaaliveistosten parissa. Näistä varsinkin Falconetin tunnetuimmassa työssä, Pietari Suuren ratsastajapatsaassa "Vaskiratsastajassa" on rokokoon ohella barokille ominaista elävyyttä ja dramaattisuutta. Patsaan toteuttamisessa häntä avusti hänen oppilaansa nuori Marie-Anne Collot.
Hän teki suurehkoja marmoritöitä, mutta suunnitteli myös posliinisia pienoispatsaita. 
Falconet toimi kuuluisan Sèvresin posliinitehtaan taiteellisena johtajana vuodesta 1757.
Witchmaster

Witchmaster on puolalainen vuonna 1996 perustettu black/thrash metal -yhtye.
Diskografia.
Studioalbumit
Kokoelma-albumit
EP:t
Split-albumit
Demot
Harald Andersin

Harald Andersin (7. maaliskuuta 1883 Viipuri – 10. maaliskuuta 1936 Helsinki) oli suomalainen arkkitehti. Andersin opiskeli Dresdenin teknillisessä korkeakoulussa vuosina 1904–1905. Arkkitehdin tutkinnon hän suoritti Suomessa Polyteknillisessä opistossa vuonna 1907. Polyteknillinen opisto muuttui yliopistotasoiseksi Teknilliseksi Korkeakouluksi seuraavana vuonna. Tutkinnon suoritettuaan hän siirtyi arkkitehdiksi Yleisten rakennusten ylihallitukseen. 
Vuosina 1909–1917 Andersin toimi Oulun lääninarkkitehtina ja tuolloin hän suunnitteli tärkeimmät rakennuksensa kuten Puistolan asuinkerrostalon Oulun keskustassa. Vuonna 1917 Andersin siirtyi takaisin Yleisten rakennusten ylihallituksen palvelukseen. Andersin erosi virastaan vuonna 1919. Hän toimi tämän jälkeen lähinnä teollisuuden arkkitehtina Oulussa, Kemissä ja Jyväskylässä, kunnes siirtyi asemakaavaopin opettajaksi Teknilliseen korkeakouluun vuosiksi 1925–1936.
Razak Pimpong

Razak Pimpong (s. 30. joulukuuta 1982 Accra) on ghanalainen jalkapalloilija. Hän pelasi keskikentällä ja hyökkäyksessä. Seuratasolla hän edusti muun muassa tanskalaisia FC Midtjyllandia vuosina 2000–2005 sekä FC Københavnia.
Pimpong oli vuoden 2001 nuorten MM-kisoissa Ghanan joukkueessa voittamassa hopeaa. Hän oli myös Ghanan joukkueessa vuoden 2004 Ateenan olympialaisissa ja vuonna 2006 Saksassa miesten MM-kisoissa, joissa hän pelasi kolmessa alkulohko-ottelussa.
Georgian sotilastie

Georgian sotilastie (, ) on Suuren Kaukasuksen ylittävä, Venäjän ja Georgian toisiinsa yhdistävä pohjois–eteläsuuntainen vuoristotie. Sen reitti alkaa Tbilisin ja Kutaisin väliseltä tieltä Mtskhetan luoteispuolelta ja johtaa Pasanaurin ja Stepantsmindan kautta Pohjois-Ossetian Vladikavkaziin.
Georgian sotilastien reitti Kaukasuksen yli on ollut käytössä jo ennen ajanlaskun alkua, mutta nykyisen tien rakensivat venäläiset 1700-luvun lopulla 800 sotilaan voimin. Se menetti suuren osan merkityksestään maiden välisenä yhteytenä, kun rautatie Kaspianmeren rannikkoa pitkin valmistui vuonna 1883. Nykyisin tie muodostaa tärkeän yhteyden Tbilisistä Khevin vuoristoalueelle. Tie on huonossa kunnossa ja talvisin usein osittain suljettu lumen vuoksi.
Reitti.
Georgian sotilastie haarautuu Tbilisin ja Kutaisin välisestä tiestä Mtskhetan luoteispuolella ja johtaa sieltä pohjoiseen Aragvijoen laaksoa pitkin Žinvalin padolle ja Ananuriin. Se kulkee Mtiuletin alueen läpi Pasanaurin vuoristolomakohteen kautta Gudaurin kylään. Tämä 2 196 metrin korkeudella merenpinnasta sijaitseva hiihtokeskus on tien varren korkein asuttu paikka. Seuraavaksi se ylittää Džvarin solan, joka on 2 379 metrin korkeudessa tien korkein kohta, ja saapuu Khevin vuoristoalueelle Stepantsmindan eli Qazbegin kaupunkityyppiseen taajamaan Terekjoen varrella. Tie seurailee jokilaaksoa Kazbekvuoren itäpuolella Darialin rotkon kautta Venäjän rajan yli pohjoiseen Vladikavkaziin saakka.
Kulttuuri.
Lukuisat venäläiset kirjailijat seurasivat Georgian sotilastietä ja kirjoittivat kokemastaan. Aleksandr Puškin kulki tietä pitkin vuonna 1829; häntä seurasivat Mihail Lermontov, Maksim Gorki, Leo Tolstoi ja Vladimir Majakovski.
Talala

Talala on kylä Punkalaitumella Pirkanmaalla. Kylä sijaitsee matkailutienä "Taikayöntieksi" nimetyn Huittinen–Urjala-maantien (Seututie 230) varrella, noin kilometrin keskustasta Urjalan suuntaan. Kylän tunnetuin nähtävyys on talonpoikaismuseo Yli-Kirra, joka on ollut esikuvana Mauri Kunnaksen Koiramäki-kirjoille. Muutoin kylää hallitsevat maanviljely, pellot ja metsä.
Historia.
Talalan kylän talot sijaitsivat ennen isojakoa nykyisen Yli-Kirran talonpoikaismuseon risteyksen vaiheilla maantien varressa. Isojaon myötä kylän talot (muun muassa Jalli ja Yli-Kirra) siirrettiin hajalleen ja kylän paikalle jäi vain Kirran talo. Uudemmat tilat ovat näiden vanhojen tilojen osia, entisiä torppia tai siirtoväen asutustiloja. Samoin kylässä on useita alun perin tilojen työväelle lohkottuja asuintontteja, niin kuin useimmissa Suomen kylissä.
Kylän kaakkoisosassa oli pieni järvi, joka kuivattiin Haukankosken perkaamisen yhteydessä 1800-luvulla.
Talalan läpi on myös kulkenut vanha Turku–Tampere-tie, josta on vielä osia jäljellä. Tien varrella sijaitsee "Ristikivi", jonka takaa tarinan mukaan ammuttiin 1900-luvun alussa eräs Punkalaitumen isännistä.
Maantiede.
Talalan kylä rajoittuu etelässä, idässä ja pohjoisessa Punkalaitumenjokeen. Pääosa kylästä onkin viljeltyä jokilaaksoa, joka rajautuu metsäiseen saarekkeeseen. Lännessä Talala rajoittuu Punkalaitumen keskustaajamaan Sarkkilaan ja Punkalaidun–Vesilahti-tiehen. 
Jokilaakson pellot ovat pääosin viljelykäytössä. Kylän kaakkoiskulman "Jokiniittulle" syntyy lähes joka kevät tulvajärvi 1800-luvulla kuivatun järven paikkeille. Tulvajärvellä levähtää lukuisia muuttolintuja, kuten joutsenia, kurkia ja hanhia. Peltojen laidoilta löytyy muutamia savenottoon käytettyjä kaivantoja, "prunneja", joista voi onkia ruutanoita.
Metsäinen selänne kylän keskiosissa koostuu pääasiassa talousmetsästä, jossa vallitsevana puulajina on kuusi. Alueella on vielä jonkin verran jäljellä vanhaa, lähes luonnontilaista metsää.
Lähikyliä ovat: Sarkkila lännessä, Koskioinen idässä ja Oriniemi pohjoisessa.
Helppoa kuunneltavaa

Helppoa kuunneltavaa on YUP-yhtyeen lokakuussa 2004 julkaisema kokoelma-albumi. Se on tuplalevy, joka sisältää kaksikymmentä kappaletta yhtyeen aikaisemmilta levyiltä sekä kolme aiemmin julkaisematonta kappaletta. Uudet kappaleet olivat "Päivä kerrallaan", "Ei mikään vankileiri" ja "Luolamiehet", joista ensiksi mainittu oli tilattu elokuvan Kukkia ja sidontaa soundtrackiksi ja julkaistiin singlenä 27. syyskuuta 2004. Helppoa kuunneltavaa -kokoelman masteroinnista vastasi Minerva Pappi.
Helppoa kuunneltavaa julkaistiin Universal Music Groupin Mercury Recordsin kautta. Korkein albumin saavuttama listasijoitus oli 18. Pian levyn julkaisun jälkeen (25. marraskuuta) YUP julkaisi myös DVD:n "Helppoa katseltavaa" ja nuottikirjan "Helppoa soiteltavaa". 
Albumi ylsi Suomen virallisen listan sijalle 18.
Neliöluku

Neliöluku on positiivinen kokonaisluku, jonka osoittamasta määrästä pisteitä voidaan muodostaa neliön muotoinen kuvio.
Neliöluvut voidaan määrittää lausekkeella formula_1, jossa "n" on positiivinen kokonaisluku. Esimerkiksi 9 on neliöluku, koska formula_2 Kaksi­kymmentä ensimmäistä neliölukua ovat 1, 4, 9, 16, 25, 36, 49, 64, 81, 100, 121, 144, 169, 196, 225, 256, 289, 324, 361 ja 400.
Kuvassa näkyvä punainen lisäys on kreikkalaisittain nimeltään gnomon ja sitä vastaa neliöluvussa formula_3 pariton luku formula_4
Neliöluvut ovat kolmiolukujen jälkeen yksinkertaisin ryhmä monikulmiolukuja, jotka ovat pisteillä muodostettujen säännöllisten monikulmioiden lukuja. Monikulmioluvut ovat osa kuviolukujen ryhmää.
Määritelmä.
Neliöluvut formula_3 saadaan aritmeettisena summana, jossa lasketaan formula_6 peräkkäistä paritonta lukua yhteen:
formula_7 
Tämä voidaan tulkita summaksi, jossa ensimmäisenä lukuna on pienin neliöluku formula_8 ja sitten siihen lisätään gnomoneita formula_9
formula_10
Neliölukujoukon komplementti eli ei-neliölukujen joukko voidaan muodostaa lausekeen formula_11 avulla, missä käytetään lattiafunktioita. Lausekkeesta saadaan luvut 2, 3, 5, 6, 7, 8, 10, 11, ... , joista puuttuvat neliöluvut.
Yhteyksiä matematiikkaan.
Neliölukujen ominaisuuksia.
Seuraavan neliöluvun voi muodostaa rekursiivisesti edellisen neliöluvun avulla seuraavasti.
Rekursiivisesti ilmaistuna seuraava neliöluku on formula_12
Kytkentä muihin kuviolukuihin.
Neliöluvut voidaan aina esittää kahden kolmioluvun avulla
 formula_13
Yhteyksiä muuhun matematiikkaan.
Jos luku formula_6 parillinen luku, niin luvut formula_15 ja formula_16 ovat "peräkkäiset" parittomat luvut. Vastaavasti, jos formula_6 on pariton luku, niin luvut ovat "peräkkäiset" parilliset luvut. Peräkkäisten parillisten (parittomien) lukujen tulo yhdellä lisättynä on neliöluku eli
 formula_18 
Jokainen luonnollinen luku voidaan esittää korkeintan neljän neliöluvun summana. Tällaisia tapauksia ovat esimerkiksi formula_19 formula_20 formula_21 ja formula_22 Samoin jokainen luku voidaan esittää korkeintaan kolmen etumerkillisen neliöluvun summana eli esimerkiksi formula_23 formula_21 ja formula_25
Neljän "parittoman" luvun neliöiden summa voidaan lausua myös neljän "parillisen" luvun neliöitten summana.
Alkuluku formula_26, joka voidaan lausua muodossa formula_27, voidaan esittää kahden luvunneliön summana. Esimerkiksi luku 29 on tällainen luku, koska formula_28
Historiaa.
Muun muassa pythagoralaiset 500 eaa. tutkivat lukujen ominaisuuksia ja niihin liittyvää mystiikkaa. Kolmioluvut, neliöluvut ja muut monikulmioluvut olivat keskeinen osa lukujen oppirakennelmaa. Euroopassa Pierre de Fermat tutki muiden töidensä oheella myös pythagoralaisten matematiikkaa. Hänen todistusmenetelmänsä selittivät monia kuviolukujen ominaisuuksia ja kasvanut kiinnostus lukuihin kiteytyi lukuteoriassa, joka voidaan katsoa syntyneen tästä harrastuksesta. 
Fermat esitti kirjeenvaihdossaan teoreeman, että "jokainen luonnollinen luku voidaan esittää n:n n-kulmioluvun summana". Teoreeman todisti yleisellä tasolla ensimmäisenä Augustin-Louis Cauchy.
Kuvakudos

Kuvakudos eli seinäkudos on tavallisimmin kangaspuissa kudottu seinäverho tai muu koristetekstiili. Materiaalina käytetään yleensä villaa, rohdinta ja pellavaa sekä lisäksi muun muassa silkkiä ja metallilankaa. 
Kuvakudosten aiheet otettiin aikanaan yleisimmin Raamatun tapahtumista, pyhimystaruista ja ritarirunoudesta. Ranska oli 1400-luvulla alan johtava maa, ja 1500-luvun vaiheilla painopiste siirtyi Brysseliin. Maineikkaimpia valmistajia ovat olleet ranskalainen "Les Gobelins" -tehdas (josta nimitys gobeliini), Beauvais'n tehdas sekä 1930-luvulla varsinkin J. lurcatin ansiosta uudistunut valmistus Aubussonissa. 
Suomessa on säilynyt muun muassa Wismarissa 1500-luvun loppupuolella kudottu raamatullisaiheinen ns. Uudenkaupungin seinäverho (nyk. Kansallismuseossa). 
1900-luvun vaihteessa alkoivat suomalaiset taiteilijat muun muassa Väinö Blomstedt, Hugo Simberg ja Akseli Gallen-Kallela suunnitella kuvakudoksia. Myöhempien aikojen taiteilijoista huomattavimpia ovat Margareta Ahlstedt-Willandt, Eva Anttila, Dora Jung, Maija Kansanen, Laila Karttunen, Oili Mäki, Irja Mikkola ja Kirsti Rantanen.
Trevor Bolder

Trevor Bolder (9. kesäkuuta 1950 Kingston upon Hull – 21. toukokuuta 2013) oli englantilainen basisti, joka soitti muun muassa Uriah Heepissä, Wishbone Ashissa ja David Bowien taustayhtyeessä The Spiders from Mars.
Bolder syntyi Kingston upon Hullissa ja korvasi vuonna 1971 Tony Viscontin David Bowien taustayhtyeessä. Hän soitti bassokitaraa ja toisinaan trumpettia albumeilla "Hunky Dory" (1971), "The Rise and Fall of Ziggy Stardust and the Spiders from Mars" (1972), "Aladdin Sane" (1973) ja "Pin Ups" (1973). Bolder on kertonut, että hänen isänsä inspiroi häntä muusikoksi
Vuonna 1976 Bolder liittyi Uriah Heepiin. Hän liittyi siihen uudelleen vuonna 1983 oltuaan vuodesta 1981 lähtien tauolla. Vuosina 1981–1983 Bolder toimi yhtyeessä Wishbone Ash. Hän ehti soittaa vain yhdellä sen levyllä, "Twin Barrels Burningilla". 
Bolder on soittanut myös Cybernautsissa, joka soitti David Bowien kappaleita covereina. 
Trevor Bolder kuoli 21. toukokuuta 2013. Hän sairasti haimasyöpää.
Mäenpää (Punkalaidun)

Mäenpää on kylä Punkalaitumen keskiosassa Pirkanmaalla. Mäenpään kylä muodostaa yhdessä Sarkkilan kylän kanssa Punkalaitumen keskustaajaman. 
Kylän keskipisteenä on korkea soramäki, jonka laella sijaitsee näyttävä työväentalo. Kylän keskus sijaitsee mäen kaakkois- ja länsipuolella Huittisiin ja Vammalaan menevien teiden risteyksen läheisyydessä. Kylän halki kulkee Saunaoja, joka laskee etelässä Punkalaitumenjokeen. Mäenpään kylänraitti on ainoa osa Punkalaitumen keskustan läpi kulkevasta tiestä, joka on säästynyt 1970-luvulla suoritetulta remontilta, joka hävitti vanhan Punkalaitumen kylänraitin.
Vuonna 1908 rakennettu Mäenpään työväentalo hallitsee mäeltään kylää ja läheistä jokilaaksoa. Aikansa tyylin mukaan siinä on myös torni. Talo oli aikoinaan kylän työväen kulttuurin keskus. Siellä pidettiin iltamia, tansseja ja näytettiin elokuvia. Nykyään talossa järjestetään diskoja ja satunnaisesti muita tapahtumia. Sitä myös vuokrataan juhlakäyttöön.
Trans-2-buteeni

Trans-2-buteeni on eräs buteenin (C4H8) 6:sta isomeeristä. Se on veteen liukenematon. Trans-2-buteenin moolimassa on 56,1 g/mol, sulamispiste −105 °C, kiehumispiste 1 °C, tiheys 0,6 g/cm3, itsesyttymislämpötila 324 °C ja CAS-numero 624-64-6. 
Trans-2-buteenin isomeerisia muotoja ovat 1-buteeni (n-buteeni), cis-2-buteeni, syklobutaani, metyylisyklopropaani ja 2-metyylipropeeni (isobuteeni)
Trans-2-buteenia esiintyy hiilivetyjen krakkauksessa muodostuvissa kaasuseoksissa ja butaanin dehydrauksen tuloksena. Yhdiste voidaan erottaa 1-buteenista ja isobuteenista yksinkertaisella tislauksella. Cis-2-buteenia käytetään alkylaatin, 2-butanolin, butadieenin ja pentanolien valmistuksessa. Trans-2-buteeni on cis-2-buteenia termodynaamisesti pysyvämpi yhdiste, joksi cis-2-buteeni helposti isomeroituu.
Cis-2-buteeni

Cis-2-buteeni on eräs buteenin (C4H8) 6:sta isomeeristä. Se on veteen liukenematon. Cis-2-buteenin moolimassa on 56,1 g/mol, sulamispiste −139 °C, kiehumispiste 4 °C, tiheys 0,6 g/cm3, itsesyttymislämpötila 324 °C ja CAS-numero 590-18-1.
Cis-2-buteenin isomeerisia muotoja ovat 1-buteeni (n-buteeni), trans-2-buteeni, syklobutaani, metyylisyklopropaani ja 2-metyylipropeeni eli isobuteeni.
Cis-2-buteenia esiintyy hiilivetyjen krakkauksessa muodostuvissa kaasuseoksissa ja butaanin dehydrauksen tuloksena. Yhdiste voidaan erottaa 1-buteenista ja isobuteenista yksinkertaisella tislauksella. Cis-2-buteenia käytetään alkylaatin, 2-butanolin, butadieenin ja pentanolien valmistuksessa. Yhdiste myös isomeroituu helposti trans-2-buteeniksi, joka on termodynaamisesti stabiilimpi yhdiste.
Starman (kappale)

”Starman” on David Bowien vuonna 1972 julkaisema kappale ja single albumilta "The Rise and Fall of Ziggy Stardust and the Spiders from Mars". Se lisättiin albumille RCA:n Dennis Katzin toivomuksesta. Alun perin albumille oli tarkoitus tulla cover Chuck Berryn kappaleesta ”Round and Round”, jonka ”Starman” kuitenkin korvasi. Kappale äänitettiin Lontoossa ja singlen b-puolena oli samalle albumille sisältyvä kappale ”Suffragette City”.
”Starman” nousi Britannian singlelistalla kymmenennelle sijalle ja pysyi listoilla yksitoista viikkoa. Se pääsi myös Yhdysvaltain Billboard-listalla 65. sijalle. Singlen menestys toi David Bowielle esiintymisen "Top of the Popsissa". 
”Starmanin” kertosäe perustuu löyhästi Judy Garlandin lauluun ”Over the Rainbow” elokuvasta "Ihmemaa Oz". Vaikutteita tuli myös T. Rexin kappaleista ”Telegram Sam” ja ”Hot Love” sekä The Supremesin ”You Keep Me Hangin’ Onista”.
Helmikuussa 1999 brittiläisen Q-lehden lukijat äänestivät ”Starmanin” yhdeksi kaikkien aikojen sadasta parhaasta singlestä. Cover-versioita kappaleesta ovat esittäneet muiden muassa 10,000 Maniacs, Culture Club, Leningrad Cowboys, Bob Downe, The Diamonds, Fredi ja Joe Dolan. 
Kappaleet.
A-puoli
B-puoli
John Aloisi

John Aloisi (s. 5. helmikuuta 1976) on australialainen entinen jalkapalloilija, ja nykyinen valmentaja. Aloisi valmensi 2012–2013 Australian A-Leaguessa pelaavaa Melbourne Heartia. Kotimaansa lisäksi hän on pelannut urallaan myös Belgiassa, Italiassa, Englannissa ja Espanjassa.
Aloisi kuului Australian maajoukkueeseen vuoden 2004 olympialaisissa, vuosien 1997, 2001 ja 2005 Maanosaliittojen cupissa sekä vuoden 2006 MM-kilpailuissa.
Kymmenes kevät

Kymmenes kevät on vuonna 1993 ilmestynyt Yön yhdeksäs studioalbumi. Sen kappaleista "Angelique" on suomennos The Hooters -yhtyeen vuoden 1987 hitistä "Johnny B". Levyltä löytyy myös "Likaiset legendat III", joka on jatkoa Yön debyyttialbumilta "Varietee" löytyville "Likaiset legendat I ja II" -kappaleille. Ensinmainitusta on levyllä uusi versio, mutta esimerkiksi Olli Lindholm ei enää jälkeenpäin ole pitänyt sen tekemistä hyvänä ajatuksena. Jussi Hakulinen ja Kinsky äänitti oman versionsa "Monica:sta" ennen sen päätymistä Yölle.
Levy nousi Suomen albumilistalle neljän viikon ajaksi, ollen korkeimmillaan sijalla 30. "Kymmenes kevät" oli Yön ensimmäinen albumi, josta ei ilmestynyt vinyylijulkaisua.
McLaren Group

McLaren Group (vuosina 2015–2017 McLaren Technology Group) on Ron Dennisin perustama konserni, johon kuuluvat yhtiöt keskittyvät enimmäkseen Bruce McLarenin perustaman McLarenin Formula 1 -liiketoiminnan ympärille. Konsernin päämaja sijaitsee McLaren Technology Centreksi kutsutussa kompleksissa Wokingissa, Isossa-Britanniassa.
McLaren Groupiin kuuluvat yritykset.
Vuodesta 1995 DaimlerChrysler (ent. Daimler-Benz) on toimittanut brittiläiset Ilmorin moottorit McLarenin F1-tiimille Mercedes-Benz -merkkisinä. Tammikuussa 2000 DaimlerChrysler osti 40 % osuuden konsernista Ron Dennisin ja TAG Groupin molempien omistaessa 30 %.
Täältä tulee Yö...live

Täältä tulee Yö...live on marraskuussa 1993 ilmestynyt Yön livealbumi. Vaikka se on kansitekstien mukaan äänitetty Kuopion Maxim's-ravintolassa, Alavuden nuorisoseurantalolla ja Köyliön Lallintalolla, ovat kaikki kappaleet käytännössä peräisin Köyliön konsertista, koska kahdelta ensimmäiseltä ei juurikaan saatu taltioitua käyttökelpoista materiaalia. Ainoastaan levyn loppuun piilotettu versio Hurriganesin kappaleesta "It Ain't What You Do" sekä yksi välispiikki ovat Kuopion ja Alavuden keikoilta. 
Hurriganesin lisäksi albumi sisältää versiot Ratsian ja Pelle Miljoona Oy:n kappaleista "Täältä tulee yö" ja "Hyvää yötä maailma", jotka tuohon aikaan aloittivat ja lopettivat yhtyeen keikat. Lisäksi kuullaan Yön rumpalina toimineen Frogleyn entisen yhtyeen Skädämin 1980-luvun hitti "Katujen kuningatar". Levyllä vierailee myös Jussi Hakulinen , joka laulaa kappaleen Yhden illan varietee. 
Levy nousi Suomen albumilistalla sijalle 32 viikolla 52/1993.
Kappaleet.
Albumin kansiteksteihin merkittyjen 17 kappaleen lisäksi levyn loppuun on piilotettu "It Ain't What You Do", joka alkaa noin neljän minuutin hiljaisuuden jälkeen.
Hyviä vuosia

Hyviä vuosia on vuonna 1994 ilmestynyt Yön kymmenes studioalbumi. Se sisältää muun muassa ensimmäiset Pauli Hanhiniemen yhtyeelle tekemät sanoitukset sekä coverversion Pelle Miljoona Oy:n kappaleesta ”Koska sydän sanoi niin”. 
Levyn tunnetuin kappale on Juice Leskisen tilaustyönä sanoittama ”Ihmisen poika”, joka kertoo Olli Lindholmin pojasta. Kappaleen nimessä esiintyvä ”Ihmisen Poika” tulee Raamatusta, mutta mitään uskonnollista laulussa ei Leskisen mukaan ole. Studiossa mukana ollut Pauli Hanhiniemi on kertonut vielä tehneensä sen tekstiin joitakin pieniä muutoksia yksittäisten sanojen osalta. Laulun jatko-osana voidaan pitää vuonna 1997 "Pirstaleet"-albumilla julkaistua kappaletta ”Hetki kahden”.
August Wilhelm Anton von Gneisenau

Kreivi August Wilhelm Anton von Gneisenau (27. lokakuuta 1760, Schildau, Saksi – 23. elokuuta 1831, Posen, nykyinen Poznań Puolassa) toimi preussilaisena sotamarsalkkana (1825). Hän osallistui Pohjois-Amerikan vapaussotaan Englannin puolella ja siirtyi 1786 Preussin armeijaan. 
Von Gneisenau saavutti kuuluisuutta Kolbergin linnoituksen puolustajana 1807. Rauhanteon jälkeen hän työskenteli uudistaakseen preussilaista armeijaa. Sodan puhjettua Ranskan kanssa von Gneisenau toimi 1813-1815 Blücherin esikuntapäällikkönä ja vaikutti ratkaisevasti tämän tekemiin päätöksiin.
Johan Vitali

Johan Henrik Vitali (26. kesäkuuta 1872 Temmes – 15. helmikuuta 1940 Helsinki) oli suomalainen kunnanlääkäri ja lahtelainen kunnallispoliitikko, joka osallistui Suomen sisällissodan tapahtumiin Lahdessa. Hän oli Lahden kaupunginvaltuuston ensimmäinen puheenjohtaja.
Johan Vitalin tytär Kyllikki (1901–1963) oli naimisissa arkkitehti Robert Tikkasen kanssa. Heidän poikansa oli kirjailija ja taiteilija Henrik Tikkanen, joka omaelämäkerrallisessa romaanissaan "Kulosaarentie 8" (1975) kuvaa laajasti myös äidinisäänsä. 
Johan Vitalin nuorempi veli oli maanmittausinsinööri Veikko Vitali, jonka tytär oli korusuunnittelija Liisa Vitali.
Niilo Lappalainen

Niilo Lappalainen (22. marraskuuta 1927 Heinjoki – 17. heinäkuuta 2001) oli Suomen puolustusvoimien eversti ja sotakirjailija. 
Helsingin Tähtitorninvuorella ltR 1:n ilmatorjuntajoukoissa palvellut 16-vuotias Lappalainen lähti syksyllä 1944 yhdessä viiden muun nuorukaisen kanssa Pohjois-Suomen ja Norjan kautta Saksaan liittyäkseen SS-joukkoihin. Näistä vaiheistaan Lappalainen kertoi kirjassaan "Vaarallisilla teillä" (1998).
Hän palveli urallaan puolustusvoimissa muun muassa reserviupseerikoulussa vuosina 1949–1955 ja pääesikunnassa kolmeen kertaan yhteensä noin viidentoista vuoden ajan. Hän oli myös rannikkojääkäripataljoonan komentajana 1970–1972. Hän erosi puolustusvoimien palveluksesta 1980, minkä jälkeen hän aloitti työnsä suomentajana ja kirjailijana. Hänet on kirjallisista ansioistaan palkittu kenraali Hannes Ignatiuksen kadettisäätiön kirjallisuuspalkinnon vuosina 1963, 1965 ja 1984.
Kuutioluku

Kuutioluku on positiivinen kokonaisluku, joka on muotoa formula_1, jossa "n" on positiivinen kokonaisluku. Esimerkiksi 27 on kuutioluku, koska formula_2. Kuutioluku saa nimensä siitä, että sen osoittamasta määrästä pisteitä voidaan muodostaa kuution muotoinen kappale.
Kymmenen ensimmäistä kuutiolukua ovat 1, 8, 27, 64, 125, 216, 343, 512, 729 ja 1000.
Kuutioluvuille on olemassa generoiva funktio formula_3
Jokainen positiivinen kokonaisluku voidaan muodostaa enintään yhdeksän positiivisen kuutioluvun summana. Jos negatiivisetkin kuutioluvut sallitaan, jokainen kokonaisluku voidaan muodostaa enintään viiden kuutioluvun summana.
Kuusikulmiopyramidiluvut ovat samat kuin kuutioluvut.
1-buteeni

1-buteeni eli n-buteeni on eräs buteenin (C4H8) 6:sta isomeeristä. Se on veteen liukenematon. 1-buteenin moolimassa on 56,1 g/mol, sulamispiste −185 °C, kiehumispiste −6 °C, itsesyttymislämpötila 385 °C ja CAS-numero 106-98-9. Yhdiste kuuluu alkeeneihin.
1-buteenin isomeerisia muotoja ovat cis-2-buteeni, trans-2-buteeni, syklobutaani, metyylisyklopropaani ja 2-metyylipropeeni eli isobuteeni.
1-Buteenia muodostuu sivutuotteena butaanista krakkauksen yhteydessä sekä eteenin valmistuksen sivutuotteena. 1-buteeni voidaan erottaa 2-buteenista tislaamalla, mutta isobuteenia ei näin saada siitä erilleen vaan on käytettävä liuotinuuttoa. 1-Buteenista valmistettavia yhdisteitä ovat muun muassa 2-butanoli, butadieeni, tetrahydrofuraani eli butyleenioksidi, pentanolin eri isomeerit ja alkylointituotteina saatavat heoteenit. 1-Buteenista valmistetaan isotaktista poly-1-buteenia Ziegler–Natta-katalyyttien avulla ja se on ainoa buteenin isomeereista, josta voidaan saada isotaktista polymeeriä tällä menetelmällä. 1-Buteenia käytetään myös kloorattujen butaanijohdannaisten valmistamiseen.
Jussi 69

Jussi 69 (oik. Jussi Heikki Tapio Vuori, s. 11. heinäkuuta 1972 Helsinki) on suomalaisen The 69 Eyes -rockyhtyeen rumpali. Hän on ollut mukana kaikilla The 69 Eyesin albumeilla (tuli bändiin Loton tilalle toisen singlen julkaisun jälkeen). Ennen The 69 Eyesia Jussi soitti Hangman Jury -nimisessä bändissä. Lisäksi hän on tehnyt DJ-keikkoja ympäri maailmaa.
Vuonna 1996 Jussi 69 soitti rumpuja Briard-yhtyeen comeback-kokoonpanossa taiteilijanimellä Jussi Jetson. Kokoonpano julkaisi albumin "Briard Revisited". Vuonna 2001 Jussi 69 poseerasi "Takorautaa – rock and roll -vuosikalenteri 2002" -seinäkalenteria varten, jonka julkaisija oli ohjelmatoimisto Crazy Diamond. Kalenterin tuotto meni hyväntekeväisyyteen. Vuonna 2003 Jussi 69 soitti rumpuja Gimmel-yhtyeen musiikkivideolla "Roviolla", varsinaisessa kappaleessa hän ei soita rumpuja.
Vuonna 2008 Jussi 69 sai oman radio-ohjelman "The Night of the Vampires" (myöhemmin "Rock n roll Circus") Radio Rock -kanavalle. Nykyään Jussi 69 juontaa Radio Rockilla "Jussi 69:n Lauantaibrunssi" -ohjelmaa. Hän oli mukana myös Nelosen "Hurtta ja stara" -televisio-ohjelmassa. Vuonna 2013 hän tuomaroi Suomen Idolsin seitsemännellä tuotantokaudella.
Yksityiselämä.
Vuorella on täysi-ikäinen tytär. Vuori omistaa The Riff -nimisen ravintolan Helsingissä.
Massimo Oddo

Massimo Oddo (s. 14. kesäkuuta 1976 Città Sant'Angelo, Pescara, Italia) on italialainen jalkapalloilija ja valmentaja. Hän pelasi Italian maajoukkueessa yhden ottelun sekä EM-kisoissa 2004 että MM-kisoissa 2006. Kaikkiaan hän pelasi 34 maaottelua ja teki niissä yhden maalin. Oddon pelipaikka oli oikea laitapuolustaja. Hänen isänsä, Francesco Oddo, on myös ollut jalkapalloilija ja jalkapallovalmentaja.
Oddo on vuodesta 2015 valmentanut Pescaraa, Udinesea ja Crotonea.
Televiziunea Română

Televiziunea Română (tai TVR) on kansallinen koko maassa näkyvä kaupallinen televisiokanava Romaniassa. Kanava aloitti toimintansa 31. joulukuuta 1956.
Televiziunea Română omistaa kanavat TVR 1, TVR 2, TVR ja TVR Cultural.
Kaikki kanavan ohjelmat ovatromaniaksi.
Kuusikulmioluku

Kuusikulmioluku on positiivinen kokonaisluku, joka on muotoa formula_1, jossa "n" on positiivinen kokonaisluku. Esimerkiksi 15 on kuusikulmioluku, koska formula_2.
Kuusikulmioluku saa nimensä siitä, että sen osoittamasta määrästä pisteitä voidaan muodostaa sisäkkäisistä kuusikulmioista koostuva kuvio alla olevan kaavion mukaisella tavalla. Kaikissa sisäkkäisissä kuusikulmioissa on kaksi sivua yhteiset.
Kuusikulmioluku on yksi monikulmioluvuista. Ensimmäiset kymmenen kuusikulmiolukua ovat 1, 6, 15, 28, 45, 66, 91, 120, 153 ja 190.
Jokainen kuusikulmioluku on myös kolmioluku.
Gentile da Fabriano

Gentile da Fabriano (oikealta nimeltään Gentile di Niccolo di Giovanni Massi), italialainen taidemaalari. Syntyi (luultavasti) ennen vuotta 1370 lähellä Fabrianon kaupunkia. Hänen äitinsä kuoli pojan ollessa nuori ja isä, Niccolò di Giovanni Massi vetäytyi luostariin, jossa tämä kuoli vuonna 1385. 
Nuori Fabriano työskenteli eri puolilla Italiaa, suurimmaksi osaksi Toscanassa. Vuonna 1408 hän työskenteli Venetsiassa. Hänen tuona aikana dogen palatsiin maalaama fresko on tuhoutunut. Siirryttyään Firenzeen hän maalasi kenties kuuluisimman teoksensa, "Kuninkaiden kumarruksen" 1423. 
Kierreltyään eri puolilla Italiaa hän saapui lopulta Roomaan, jossa hän kuoli 1427 maalatessaan freskoa (tuhoutunut). Perimätiedon mukaan hänet olisi haudattu Firenzeen, mutta taiteilijan hauta koki useiden freskojensa kohtalon – se on kadonnut. 
Fabrianon teokset edustavat goottilaista tyyliä. Fabrianon teoksissa on lyyristä uskonnollista tunnetta, jota sävyttää pehmeä viivarytmi, valoisat yksityiskohdat ja hienojen yksityiskohtien loistelias runsaus.
Peugeot 307 WRC

Peugeot 307 WRC tuli rallipoluille vuonna 2004 menestyksekkään Peugeot 206 WRC:n seuraajana. Merkittävää 307 WRC:ssä oli, että se oli kehitetty kilpa-autoksi Peugeot 307 CC:n pohjalta, joka on avoauto. Kilpa-autossa avokaton sijaan käytettiin kiinteää kovaa kattoa, jossa on mukana kaikki tieversion tuet.
Kilpa-autoa varten katon osat oli lukittava pulteilla, mutta katon avaamisen mekanismi ja sähkömoottori voitiin poistaa.
Alusta asti autoa vaivasivat vaihdelaatikko-ongelmat, eivätkä sen ajo-ominaisuudet sopineet Peugeot’n tehdastiimin kuljettajille. Kaudella 2004 tallin kuljettaja Marcus Grönholm voitti Kyproksen rallin, mutta hänen suorituksensa hylättiin auton sääntöjenvastaisen vesipumpun vuoksi (myös tallikaveri Harri Rovanperä hylättiin). Seitsemän palkintosijan ja Suomen rallin voiton jälkeen Peugeot oli valmistajien MM-pisteissä neljäs. Kausi 2005 toi enemmän menestystä, ja Peugeot oli tiukasti mukana taistelussa valmistajien mestaruudesta, ja se jopa johti MM-sarjaa Suomen rallin jälkeen, mutta Markko Märtinin lopetettua ralliuransa Peugeot’n mahdollisuudet heikkenivät, ja lopulta Peugeot oli valmistajien MM-pisteissä toinen. Suomen ja Japanin rallin voittanut Marcus Grönholm oli kuljettajien MM-pisteissä kolmas, tasapisteissä kakkossijalla olleen Petter Solbergin kanssa. Walesin rallissa auto oli osana tragediaa, kun Markko Märtinin kartanlukija Michael Park menehtyi rajussa ulosajossa auton osuttua kylki edellä puuhun. Tehdastallina auton käyttö jäi lyhytaikaiseksi, sillä autonvalmistaja PSA vetäytyi sarjasta kauden 2005 jälkeen ja vei mukanaan Peugeot’n ja Citroënin tehdastallit.
307 WRC -auto ei tehtaan vetäytymisen myötä kuitenkaan kokonaan kadonnut rallipoluilta, vaan se siirtyi yksityistallien käyttöön. Esimerkiksi Gianluigi Galli, Toni Gardemeister, Manfred Stohl ja Henning Solberg ajoivat yksityistallien Peugeot 307 WRC:lla. Kaudella 2006, yksityistallien 307 WRC:lla ajettiin seitsemän palkintosijoitusta ja Manfred Stohl oli näyttävästi kuljettajien MM-pisteissä neljäs.
Kaiken kaikkiaan autolla on voitettu kolme MM-rallia ja 26 palkintosijoitusta.
Bolivian jalkapallomaajoukkue

Bolivian jalkapallomaajoukkue edustaa Boliviaa kansainvälisissä kilpailuissa. Joukkue toimii Conmebolin jäsenen, Bolivian jalkapalloliiton alaisuudessa. Suurimmat kansainväliset menestykset ovat Etelä-Amerikan mestaruuden voitto 1963 sekä selviytyminen MM-kisoihin vuosina 1930, 1950 ja 1994.
Peliasu.
Bolivian virallinen peliasu koostuu vihreästä paidasta, valkeista shortseista ja vihreistä sukista. Vieraspeliasussa paidan ja housujen värit ovat päinvastoin.
Klaus Alinen

Klaus Alinen (s. 22. helmikuuta 1981 Pori) on suomalainen amerikkalaisen jalkapallon pelaaja. Sisempänä laitahyökkääjänä pelaavan Alisen pituus on 198 cm ja paino 118 kg.
Alinen aloitti amerikkalaisen jalkapallon pelaamisen Pori Bears -seurassa 1999. Bearsin jälkeen hän edusti Seinäjoen Crocodilesia ja Turku Trojansia ennen kuin siirtyi NFL Europan kentillä Berlin Thunderiin.
Alinen teki sopimuksen NFL-liigassa pelaavan Atlanta Falconsin kanssa. Alinen ei kuitenkaan päässyt Atlantan pelaavaan kokoonpanoon ennen vuoden 2006 varsinaisen kauden alkua. Huhtikuussa 2007 hän siirtyi Suomen Vaahteraliigaan yksivuotisella sopimuksella Sea City Stormiin. Alinen palasi Pori Bearsiin kaudella 2008 ja myöhemmin päätti uransa seurassa.
Pelaajauransa jälkeen Alinen on valmentanut Suomen maajoukkuetta ja Pori Bearsia.
Alinen nimettiin 23. henkilönä syyskuussa 2015 SAJL:n Hall of Fameen.
Alisen poika Olaus Alinen on myös amerikkalaisen jalkapallon pelaaja.
Pirkkalan Viri

Pirkkalan Viri, "PirVi", on pirkkalainen 1944 perustettu urheiluseura. Sen nykyisiin lajeihin kuuluu lentopallo, koripallo, jalkapallo ja kuntourheilu. Seuralla on ollut toimintaa monessa eri urheilulajissa: muun muassa hiihdossa, palloilulajeissa, yleisurheilussa, pöytätenniksessä, nyrkkeilyssä ja tenniksessä.
Lentopallo.
Virillä on lentopallojoukkue sekä miesten kakkos- että kolmossarjassa. Viri pelasi Suomen mestaruussarjassa 1960- ja 1970-luvulla ja voitti SM -pronssia kaudella 1967–1968.
Koripallo.
Koripallojoukkueita kaudella 2008-2009 on yhteensä kaksitoista. Virin miesten koripallojoukkue pelaa III-divisioonassa ja naisten kaksi joukkuetta pelaavat III-divisioonan läntisessä lohkossa. Juniorijoukkueet pelaavat Koripalloliiton läntisen alueen sarjoissa.
Pirkkalan junioirijoukkueet ovat olleet miltei vuosittain ulkomailla turnauksissa. Tyttöjoukkueista C-94-joukkue menestyi vuonna 2008 Ruotsissa järjestetyssä kansainvälisessä junioriturnauksessa hyvin sijoittuen neljänneksi.
Jalkapallo.
Jalkapallossa Virin joukkue pelasi Vitosen etelä-lohkossa. Joukkue muuttui 2007 Pirkkalan jalkapalloklubin kakkosjoukkueeksi.
M/S Stena Nordica

M/S Stena Nordica () on Stena Line -varustamon ropax-rahtilaiva, joka liikennöi Ruotsin Karlskronan ja Puolan Gdynian väliä. Laiva voi kuljettaa 405 matkustajaa, joita varten on 80 hyttiä ja 222 vuodetta. Autokansille mahtuu 375 henkilöautoa ja lastikansien pituus on 1 949 kaistametriä. Stena Nordican kotisatama on Göteborg, se liikennöi Ruotsin lipun alla ja sillä on ruotsalainen miehistö. Laivalla on kauppa, ravintola, leikkihuone, peliautomaatteja, rahanvaihtotoimisto ja baari, josta on merinäköala.
Käyttöhistoria.
18. elokuuta 2000 alus laskettiin vesille ja 13. joulukuuta se luovutettiin Lombard Facilites/ P&amp;O Irish Ferriesin omistukseen, joka rekisteröi aluksen Bahaman lipun alle. Kotisatamaksi tuli maan pääkaupunki Nassau. 8. tammikuuta 2001 alus aloitti P&amp;O Irish Ferriesin Liverpoolin ja Dublinin välisessä liikenteessä. 26. tammikuuta alus sai nimen "European Ambassador", kun se kastettiin Dublinissa. Marraskuussa 2001 laiva siirtyi Dublinin ja Mostynin välille. 21. huhtikuuta 2004 Stena Carrier Ab osti European Ambassadorin ja rekisteröi sen Ruotsin lipun alle. Kotisatamaksi tuli Göteborg. 23. huhtikuuta alus sai nykyisen "Stena Nordica" -nimensä. Toukokuun alussa laiva aloitti liikennöinnin Karlskronan ja Gdynian välillä. Tammikuun 2008 alusta loppuun alus liikennöi reitillä Dublin–Holyhead, jonka jälkeen alus siirtyi reitille Fishguard–Rosslare. Tältä väliltä alus poistui 11. helmikuuta, jonka jälkeen siirtyi Karlskronan ja Gdynian välille.
Keski-Maa roolipeli

Keski-Maa-roolipeli () on Iron Crown Enterprises (ICE) -kustantamon kehittämä fantasiaroolipeli, joka sijoittuu J. R. R. Tolkienin luomaan Keski-Maan fantasiamaailmaan. 
Peruspaketti.
Pelin ensimmäinen englanninkielinen laitos ilmestyi vuonna 1984, ja suomeksi se ilmestyi vuonna 1990 Ace pelit Oy:n kustantamana. Se sisälsi sääntökirjan, taulukkokirjan, seikkailukirjan ja kaksi noppaa punaisessa pahvilaatikossa. Ace-pelit julkaisi vuonna 1994 pelin toisen laitoksen, jossa ensimmäisen painoksen kirjat oli nidottu yhdeksi kirjaksi. Lisäksi se sisälsi joitakin muutoksia, kuten esimerkkihahmoja ja lisäsääntöjä.
Sääntömekaniikaltaan Keski-Maa-roolipeli perustuu Roolimestari (Rolemaster) -sääntöjärjestelmään.
Brenda Strong

Brenda Strong (s. 25. maaliskuuta 1960 Brightwood, Oregon) on yhdysvaltalainen näyttelijä, joka on uransa aikana esiintynyt enimmäkseen televisiossa.
Strong valmistui Arizona State Universitystä ja hänet kruunattiin Miss Arizonaksi vuonna 1980. Hänen ensimmäinen roolinsa oli Billy Crystalin musiikkivideolla ”You Look Marvelous” vuonna 1984. Se johti pieniin rooleihin 1980-luvulla televisiosarjoissa kuten "Sairaalan syke", "Ihmemies MacGyver" ja "Cheers". Strongilla oli merkittävämpiä rooleja vierailevana tähtenä myös sarjoissa "Matlock", "Murphy Brown", "Kullannuppu" ja "Twin Peaks".
1990-luvulla Strong näytteli edelleen sivurooleissa. Hän oli vierailevana tähtenä muun muassa sarjoissa "Kolmas kivi auringosta", "Viiden juttu" ja erityisen muistettavasti "Seinfeldissa", jossa hän esitti Elainen kilpakumppania Sue Ellen Mischkeä. Strongin pienempiä roolitöitä olivat myös esiintymiset sarjoissa "Teho-osasto", "Rooman sheriffi" ja "Silkkiä ja luoteja".
Strongin 2000-luvun tunnetuin rooli lienee "Täydelliset naiset" -televisiosarjan kertojaääni Mary Alice Young. Hän esitti myös "Dallasissa"" "Ann Ewingia. Lisäksi hänellä on ollut pieniä rooleja Warner Brosin draamasarjoissa "Seitsemäs taivas", "Gilmoren tytöt" ja "Everwood". 
Strongin elokuvaroolit ovat olleet enimmäkseen sivurooleja, kuten elokuvissa "Avaruusboltsit", "Punainen lohikäärme", "Starship Troopers – universumin sotilaat" ja "Starship Troopers 2".
Strong on ollut naimisissa Tom Henrin kanssa vuodesta 1989 lähtien. Heillä on yksi lapsi. Strong haki eroa miehestään 14. tammikuuta 2011.
Guillermo Vilas

Guillermo Vilas (s. 17. elokuuta 1952 Buenos Aires) on entinen argentiinalainen ammattilaistenniksen pelaaja. Vilas on tilastojen perusteella kaikkien aikojen paras sellainen tennispelaaja, joka ei ole koskaan ollut maailmanlistan ykköspelaajana. Vilas oli erikoistunut nimenomaan massakentällä pelaamiseen.
Ura.
Vilasista tuli ammattilainen vuonna 1969. Hän oli kymmenen parhaan joukossa kahdeksan vuoden ajan (1974–1982). Ensimmäisen voittonsa hän otti kotikaupungissaan Buenos Airesissa järjestetyn tennisturnauksen, jonka finaalissa hän voitti ruotsalaisen Björn Borgin. Vilasin huippuhetkeksi osui vuosi 1977, jolloin hän voitti sekä Yhdysvaltain että Ranskan avoimet sekä 14 muuta ATP-turnausta. Hänen kauden aikana voittamansa 16 turnausta on säilynyt yhden kauden voittoennätyksenä tähän päivään asti. Kaiken lisäksi hän voitti keväästä aina syksyyn asti ennätykselliset 53 peräkkäistä voittoa massakentillä. Ennätys ylitettiin vasta vuonna 2006, kun espanjalainen Rafael Nadal otti ennätyksen haltuunsa huhtikuun lopulla voitettuaan massalla 54 kertaa peräkkäin. Seuraavana vuonna Vilas voitti Australian avoimet ja uusi voittonsa seuraavana vuonna.
Viimeisen turnauksensa Vilas voitti 27. heinäkuuta 1983 Kitzbühelissä Itävallassa. Hän lopetti ammattilaisuransa vuonna 1989.
Fresh Cream

Fresh Cream on Creamin joulukuussa 1966 julkaistu debyyttialbumi. Se pääsi Britannian listalla kuudennelle sijalle ja Yhdysvalloissa 39. sijalle. Levyn materiaali koostuu oman aikansa popahtavasta rockista sekä blues-covereista.
Brittiläisestä julkaisusta jätettiin pois single "I Feel Free", joka on yhtyeen tunnetuimpia kappaleita. Yhdysvaltojen julkaisuun se sisältyi, mutta siitä puolestaan jätettiin pois "Spoonful". Vuoden 2000 uudelleenjulkaisussa ovat kuitenkin mukana molemmat kappaleet. Kappale "Toad" on mainitsemisen arvoinen, koska se sisältää yhden ensimmäisistä nauhoitetuista rock-rumpusooloista.
Vuonna 2003 Fresh Cream sijoittui Rolling Stone -lehden viidensadan parhaan albumin luettelossa 101. sijalle. 
Kappaleet.
A-puoli
B-puoli
Meditation Garden

Meditation Garden on Elvis Presleyn hautapaikka Yhdysvaltain Memphisissä Tennesseessä sijaitsevan kotitilansa Gracelandin takapihalla. Rauhalliseen pieneen puutarhaan on haudattu myös Elviksen äiti Gladys Presley, isä Vernon Presley ja isoäiti Minnie Mae Presley. Lisäksi puistossa on muistomerkki, joka on pystytetty Elviksen kuolleena syntyneen kaksoisveljen Jesse Garon Presleyn muistoksi.
Gracelandissa ja haudoilla vierailee runsaat 600 000 kävijää vuosittain. Siellä järjestetään myös Elviksen kuolinpäivänä kynttiläkulkue, johon ottavat osaa kymmenet tuhannet Elviksen ihailijat.
Daniel Van Buyten

Daniel Van Buyten (s. 7. helmikuuta 1978 Chimay, Belgia) on belgialainen jalkapalloilija, joka pelasi kymmenen vuotta Saksan Bundesliigassa Hamburger SV:n ja Bayern Münchenin joukkueissa. Van Buyten on 196 senttimetriä pitkä ja pelipaikaltaan puolustaja.
Seuraura.
Juniorina Van Buyten edusti JS Froidchapellea, Olympic Charleroita, UBS Auvelaisia ja FC Somzeeta. Hän aloitti ammattilaisuransa kaudella 1998–1999, jolloin hän pelasi ensimmäiset ammattilaisottelunsa R. Charleroi SC:n paidassa. Jo seuraavalla kaudella hän siirtyi yhteen Belgian parhaista seuroista, Standard Liègeen. Standardissa Van Buyten vietti kaksi kautta, joiden kummankin aikana hän oli joukkueen vakiokokoonpanoa. Kaudeksi 2001–2002 hän muutti Ranskaan, Marseillen riveihin. Marseillessa hän pelasi kolme kautta, tosin hän vietti vähän aikaa lainalla Englannissa Manchester Cityssä. Kaudeksi 2004–2005 hän siirtyi Hamburger SV:n joukkueeseen, josta kaudeksi 2006–2007 noin 10 miljoonan euron siirtosummalla Bayern Müncheniin. Hän voitti Bayernin riveissä liigamestaruuden neljä kertaa. 
Maajoukkueura.
Belgian maajoukkueessa Van Buyten pelasi 85 ottelua ja teki niissä kymmenen maalia. Hän edusti maataan vuosien 2002 ja 2014 MM-kilpailuissa.
Stephan Fürstner

Stephan Fürstner (s. 11. syyskuuta 1987 München) on saksalainen jalkapalloilija, joka edustaa Eintracht Braunschweigia. Fürstnerin pelipaikka on puolustava keskikenttäpelaaja.
Fürstner on Bayern Münchenin kasvatti, joka nostettiin ykkösjoukkueeseen kesällä 2006. Ennen tätä hän oli pelannut vain junioriotteluita ja 20 Regionalliga-ottelua seuran kakkosjoukkueessa. Ykkösjoukkueessa hän debytoi kesän 2006 harjoitusottelussa Red Bull New Yorkia vastaan. Bundesliigassa hän pääsi Bayernin joukkueessa kentälle vain yhdessä ottelussa toukokuussa 2007.
Fürstner edusti Greuther Fürthiä kausina 2009–2015 ja Union Berliniä kausina 2015–2018. Pääsarja Bundesliigassa hän pelasi kaudella 2012–2013. Hän pelasi tuolloin 30 liigaottelua, jotka kaikki avauskokoonpanossa, ja teki maalin maaliskuussa 2013 vierastasapelissä Werder Bremeniä vastaan. Vuodesta 2018 lähtien hän on pelannut 3. Ligassa Eintracht Braunschweigin joukkueessa.
Fürstner on pelannut Saksan alle 19-vuotiaiden maajoukkueessa viisi maaottelua ja alle 21-vuotiaiden maajoukkueessa kaksi maaottelua.
Liemikilpikonna

Liemikilpikonna ("Chelonia mydas") on 0,8–1,5 metrin pituiseksi ja 200 kilon painoiseksi kasvava merikilpikonnalaji. Sen kilpi on väriltään yleensä oliivinvihreä tai tummanruskea, eikä se kykene vetämään päätään kilpensä sisälle. Sitä käytetään kilpikonnaliemen raaka-aineena, mistä se on saanut nimensä. Liemikilpikonnia pyydetään myös kilpien, nahan ja rasvan takia.
Liemikilpikonna elää koko elämänsä meressä lukuun ottamatta naaraita, jotka käyvät joka toinen vuosi rannalla munimassa. Nuoren liemikilpikonnan ravintoa ovat äyriäiset ja kala, mutta vanhempana se syö levää ja kasveja. Liemikilpikonnien elinikä on noin 40−50 vuotta.
Kansainvälinen luonnonsuojeluliitto eli IUCN on luokitellut liemikilpikonnan elinvoimaiseksi lajiksi.
Yksinäinen matkailija

Yksinäinen matkailija ("The Accidental Tourist") on Lawrence Kasdanin ohjaama yhdysvaltalainen draamaelokuva vuodelta 1988. Se perustuu Anne Tylerin romaaniin "Onnellinen matkamies". Elokuvassa pääosia esittävät William Hurt, Kathleen Turner ja Geena Davis. Elokuvaa on esitetty Suomessa myös nimellä "Satunnainen matkailija".
Elokuva oli ehdolla neljään Oscariin, muun muassa parhaasta elokuvasta. Se voitti kuitenkin vain yhden palkinnon, kun Geena Davis palkittiin parhaasta naissivuosasta.
Juoni.
Vastentahtoisesti matkustamaan joutuville suunnattuja matkaoppaita kirjoittavalla Macon Learyllä (Hurt) menee huonosti. Hänen 12-vuotias poikansa on joutunut murhan kohteeksi, minkä seurauksena hänen avioliittonsa on joutunut vaakalaudalle ja vaimo Sarah (Turner) on ottamassa eroa. Kun Leary vielä teloo jalkansa kompastuessaan kotinsa portaissa, hän joutuu omintakeisten sisarustensa luo asumaan. Learyn huonosti käyttäytyvä koira tarvitsee tottelevaisuuskoulutusta, ja niin tylsän ja estoisen Learyn elämään astuu eläväinen koira-ammattilainen Muriel (Davis). Kun Sarah saa tietää tästä, hän yrittää palata Learyn luo. Työmatkalla Pariisissa Leary yllättäen löytää Murielin samasta hotellista kanssaan. Selkänsä loukattuaan hän saa Pariisiin hoitajakseen myös vaimonsa, ja kolmiodraama tulee puheeksi. Leary ei halua käsitellä aihetta ja yrittää poistua hotellihuoneesta aamuyöllä matkalaukkuineen. Sarah herää, ja Leary kertoo jättävänsä hänet ja palaavansa Murielin luo.
Palkintoja.
Oscarit.
Ehdokkaana:
BAFTAt.
Ehdokkaana:
Golden Globet.
Ehdokkaana:
Vastaanotto.
"Helsingin Sanomien" Mikael Fräntin mielestä "Yksinäinen matkailija" ei yllätä dramaattisilla käänteillä enempää kuin sen pohjana oleva Anne Tylerin romaanikaan. Sen olennaisena teemana hän näkee ”samankaltaisuuden dialektiikan”: ihminen ei pääse irti toimintatavoistaan, asenteistaan tai minuudestaan olipa hän missä päin maailmaa tahansa. Elokuva on hänestä kuin arvokas timantti, jonka annetaan välkkyä vain äärimmäisen harvakseltaan. Fränti kehui ensi-ilta-arviossaan erityisesti William Hurtia, jonka katsoi olevan ”täydellisesti sisällä hänelle sopivassa roolissa”.
Timo Hildebrand

Timo Hildebrand (s. 5. huhtikuuta 1979 Worms, Rheinland-Pfalz, Saksa) on saksalainen jalkapallomaalivahti, joka edusti pisimpään VfB Stuttgartia.
Hildebrand on Stuttgartin kasvatti. Hän pelasi ensimmäiset liigaottelunsa seuran ykkösjoukkueessa kaudella 1999–2000. Kaudesta 2000–2001 lähtien hän oli joukkueen selkeä ykkösmaalivahti. Heinäkuussa 2007 hän siirtyi espanjalaisen Valencian riveihin. Toisena kautenaan Valenciassa hän ajautui ongelmiin valmentaja Unai Emeryn kanssa ja lopulta 4. joulukuuta 2008 Hildebrand vapautettiin sopimuksestaan. Myöhemmin samassa kuussa hän teki sopimuksen saksalaisen Hoffenheimin kanssa. Sopimuksen loputtua hän siirtyi portugalilaiseen Sporting CP:hen. Yksivuotisen sopimuksen loputtua hän jätti seuran. Hildebrand teki kesken kauden 2011–2012 sopimuksen saksalaisen Schalke 04:n kanssa.
Saksan maajoukkueessa Hildebrand debytoi huhtikuussa 2004 Romaniaa vastaan pelatussa ottelussa. Hän kuului joukkueen kokoonpanoon EM-kilpailuissa 2004, Maanosaliittojen cupissa 2005 ja MM-kilpailuissa 2006.
Tuure

Tuure on miehen nimi.
Nimi Tuure tulee Norjan tarustosta. Alkuperäinen norjalainen kirjoitusasu oli "Tyr", josta on nykynorjaksi muotoutunut "Tor". Tästä on tullut Ruotsiin nimi "Tore", josta puolestaan Suomeen nimi Tuure, Ture. Tyr oli Norjan tarustossa sodan ja oikeuden jumala, aseenaan hänellä oli miekka.
Vuoden 2019 loppuun mennessä Suomessa oli Digi- ja väestötietoviraston tietojen mukaan 3 085 henkilöä saanut nimekseen Tuure ja 807 nimen Ture.
Tuuren nimipäivä on 28. huhtikuuta. Samalla päivällä nimi esiintyy suomenruotsalaisessa kalenterissa muodossa "Ture".
Viisikulmioluku

Viisikulmioluku on positiivinen kokonaisluku, joka on muotoa formula_1, jossa "n" on positiivinen kokonaisluku. Esimerkiksi 12 on viisikulmioluku, koska formula_2
Viisikulmioluku saa nimensä siitä, että sen osoittamasta määrästä pisteitä voidaan muodostaa viisikulmion muotoinen kuvio. Viisikulmioluku on yksi monikulmioluvuista.
Kymmenen ensimmäistä viisikulmiolukua ovat 1, 5, 12, 22, 35, 51, 70, 92, 117 ja 145.
Viisikulmioluvuille on olemassa generoiva funktio formula_3
Jokainen "n":s viisikulmioluku on 1/3 (3"n"−1):nnestä kolmioluvusta: formula_4
Brendon McNichol

Brendon McNichol on yhdysvaltalainen kitaristi. Hän soittaa usein myös lap steel -kitaraa. Brendon tunnetaan parhaiten entisenä Queens of the Stone Agen kitaristina, jossa hän oli vuosina 2000–2002. Muita hänen yhtyeitään ovat Masters of Reality ja Rattlebone.
1990-luvun alussa Brendon asui Hollywoodissa, Kaliforniassa. Hän aloitti soittamaan yhdessä kämppäkaverinsa Roger Deeringin kanssa, joka soitti bassoa sekä rumpali Kerry Furlongin kanssa. Kerry ja Brendon perustivat yhtyeen ja esiintyivät aluksi nimellä "The Drills", mutta myöhemmin he vaihoivat nimeksi "Rattlebone". Rattlebone julkaisi 5-raitaisen EP:n vuonna 1991. EP:n tuotti Dave Jerden. Brandon jätti Rattlebonen vuonna 1995.
Vuonna 1996 Brendon liittyi Masters of Realityyn, jonka johtohahmo oli Chris Goss. Brendon esiintyi heidän kanssaan kiertueilla ja live-albumilla "How High On The Moon: Live At The Viper Room". Vuonna 2000 Joshua Homme tarvitsi toista kitaristia Queens of the Stone Agen kiertueelleen ja pyysi apua Chris Gossilta. Chris suositteli Brendonia. Brendon liittyi yhtyeeseen ja soitti keikoilla myös pianoa ja lap steel -kitaraa. Kiertueiden lisäksi hän oli mukana nauhoittamassa joitain Queens of the Stone Agen kappaleita studiossa. Brendon erosi Queens of the Stone Agesta hieman Songs for the Deaf -albumin nauhoitusten jälkeen. Nykyään Brendon työskentelee kitaroiden valmistajana.